લાતુરના ભારતીય શિક્ષણ પ્રસારક કાર્યવાહ સંસ્થાના કાર્યવાહક નીતિન શેટ્યેએ ‘અભિયાન’ સાથેની વાતચીતમાં કહ્યું કે, ‘અમારી સંસ્થા મહારાષ્ટ્રના છ જિલ્લાઓમાં પ્રશિક્ષણ આપવાનું કામ કરે છે. મરાઠવાડા, ઔરંગાબાદ, પરભણી, બીડ, નાંદેડ અને લાતુર જિલ્લાનો તેમાં સમાવેશ થાય છે. અમારી સંસ્થા તરફથી અમે ભિખારીઓના પુનર્વસન માટે પ્રધાનમંત્રી કૌશલ્ય વિકાસ યોજના અંતર્ગત પ્રશિક્ષણ આપવાનું કામ કરીએ છીએ. ઉદાહરણ તરીકે કોઈ ભિખારીનો અવાજ સારો છે તો તેને ગાવાનું પ્રશિક્ષણ આપવામાં આવશે. કોઈ સારું વાજિંત્ર વગાડી શકે એમ છે તો તેને સંગીતની તાલીમ આપવામાં આવશે. કોઈ સારો વેપારી બની શકે એમ છે, તો એ દિશામાં તાલીમ આપવામાં આવશે. આ પ્રકારે ભિખારીઓની સ્કિલ જોઈને તેમને પ્રશિક્ષણ આપવામાં આવશે.’